คาดตรุษจีนปีนี้ทองคำขายดีกว่าปีก่อน
ผู้ค้าทองคำคาดตรุษจีนปีนี้ทองขายดีกว่าปีก่อน 20% เพราะเศรษฐกิจดี แต่น้อยกว่า 5 ปีที่ผ่านมา
20 ม.ค. 2555

ผู้ค้าทองคำคาดตรุษจีนปีนี้ทองขายดีกว่าปีก่อน 20% เพราะเศรษฐกิจดี แต่น้อยกว่า 5 ปีที่ผ่านมา
นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก เปิดเผยว่า ปริมาณการซื้อขายทองคำช่วงตรุษจีนปีนี้น่าจะมากกว่าปีก่อน 20% เพราะเศรษฐกิจเติบโตดีแต่น้อยกว่าในช่วง 5 ปีที่ผ่านมา ทั้งนี้เพราะราคาทองคำปรับตัวขึ้นมามาก
อย่างไรก็ตาม ปริมาณการซื้อขายทองคำเพิ่งชะลอตัวเมื่อสามวันที่ผ่านมา เนื่องจากราคาทองคำในประเทศที่ปรับตัวขึ้นกว่า 1,000 บาท
นพ.กฤชรัตน์ กล่าวว่า มีการเข้ามาซื้อทองคำมากตั้งแต่วันที่ 25 ธ.ค. 2554 เมื่อราคาทองคำลดลงมาจนกระทั่งผลิตไม่ทันขาย แม้ว่าช่วงนี้ชะลอลงแต่ก็ยังเรียกว่าขายดี
ทั้งนี้ คาดว่าจนถึงตรุษจีนวันที่ 23 ม.ค. ราคาทองคำคงเคลื่อนไหวประมาณ 2.5 หมื่นบาทต่อบาททองคำ และหากสามารถฝ่าแนวต้านที่ 2.5 หมื่นบาทได้ ทองคำจะวิ่งไปถึง 2.6 หมื่นบาท ได้ในเวลาอันรวดเร็ว
“ราคาตอนนี้ยังทรงตัวจนกว่าจะทะลุแนวต้านสำคัญดังกล่าว”
ส่วนผู้ค้าทองคำรายใหญ่ทั้งกลุ่มบริษัท เอ็มทีเอส โกลด์ แม่ทองสุก และ น.ส.ฐิภา นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน แอนด์ ฟิวเจอร์ส เชื่อว่าราคาทองคำปีนี้จะสามารถขึ้นสู่จุดสูงสุดเดิมที่ 1,920 เหรียญสหรัฐต่อออนซ์ และเข้าสู่เป้าหมายที่ 2,000 เหรียญสหรัฐต่อออนซ์ หรือ 2.93 หมื่นบาทต่อบาททองคำได้
นางพวรรณ์ นววัฒนทรัพย์ รองประธานกรรมการ บริษัท วายแอลจี บูลเลี่ยน อินเตอร์เนชั่นแนล กล่าวว่า ตั้งแต่ต้นปีจนถึงปัจจุบันได้ปรับตัวขึ้น 5.30% 
วายแอลจีประเมินว่าปัจจัยพื้นฐานที่เกิดขึ้นในช่วงเวลานี้จะสามารถดันราคาทองคำให้กลับขึ้นไปทดสอบในโซน 1,680 หรือ 1,700 เหรียญสหรัฐต่อออนซ์ (25,340 หรือ 25,640 บาทต่อบาททองคำ) 
การลงทุนในช่วงนี้ถึงเทศกาลตรุษจีน วายแอลจีแนะนำให้รอเข้าซื้อสะสมเมื่อราคาอ่อนตัวลงมาในบริเวณแนวรับ โดยไม่แนะนำให้นักลงทุนไล่ซื้อ เพราะยังเชื่อว่าการย่อตัวของราคาทองคำในระยะสั้นยังคงสามารถเห็นได้ ซึ่งหากนักลงทุนรอสะสมในโซนที่วายแอลจีแนะนำไป เชื่อได้ว่านักลงทุนจะสามารถสร้างกำไรจากทองคำในช่วงเทศกาลตรุษจีนได้